AARHUS: Hvert år falder mange mennesker i havnen i Aarhus. De fleste redder sig op igen, men drukneulykker har de seneste 15 år kostet otte mennesker livet. Den statistik bliver der nu sat et nyt tiltag ind for at ændre på.

I løbet af denne uge bliver der sat 50 selvlysende stiger op langs med havnefronten. Netop denne type stiger har været testet igennem de seneste to år, og i Aarhus har der været opsat 25 af dem ved åen og havnefronten, for eksempel ved Dokk1 og Navitas. Og nu kommer der altså 50 mere.

- Byens størrelse, placering i forhold til vandet og det særlige fokus på at udvikle by og havneområde har gjort Aarhus til et perfekt sted at teste vores redningsstiger. Resultaterne er blevet brugt til at finjustere og færdigudvikle stigen, og sammen med Aarhus Kommune og Østjyllands Brandvæsen er vi nu klar til at opsætte 50 nye redningsstiger, som forhåbentligt vil bidrage til at skabe tryghed og forebygge drukneulykker i Aarhus, siger René Højer, der er programchef i Trygfonden, der står for stigerne.